b"\n_START_ARTICLE_\nL\xc3\xa0ser d'estat s\xc3\xb2lid\n_START_PARAGRAPH_\nUn l\xc3\xa0ser d'estat s\xc3\xb2lid \xc3\xa9s un l\xc3\xa0ser que utilitza un medi actiu que es troba en estat s\xc3\xb2lid, en lloc d'un l\xc3\xadquid com en els l\xc3\xa0sers de colorant o un gas com en els l\xc3\xa0sers de gas. Els l\xc3\xa0sers basats en els semiconductors tamb\xc3\xa9 tenen un medi actiu en estat s\xc3\xb2lid, per\xc3\xb2 habitualment es consideren separadament de l\xc3\xa0sers d'estat s\xc3\xb2lid (vegeu l\xc3\xa0ser de semiconductors).\n_START_SECTION_\nEstructura i caracter\xc3\xadstiques\n_START_PARAGRAPH_\nEls medis actius m\xc3\xa9s comuns en els l\xc3\xa0sers d'estat s\xc3\xb2lid s\xc3\xb3n varetes de cristall de rob\xc3\xad o vidres i cristalls amb impureses de neodimi. Els extrems de la vareta es tallen i es poleixen \xc3\xb2pticament, de manera que les seves superf\xc3\xadcies siguin paral\xc2\xb7leles, i es recobreixen amb una capa reflectant no met\xc3\xa0l\xc2\xb7lica, normalment d'or. El mitj\xc3\xa0 d'excitaci\xc3\xb3 entra al medi actiu a trav\xc3\xa9s de la seva superf\xc3\xadcie al llarg de la vareta, mentre que el feix l\xc3\xa0ser obtingut s'emet pels seus extrems._NEWLINE_Poden emetre de dues maneres. Normalment funcionen per polsos, generant una pulsaci\xc3\xb3 de llum durant un temps breu. S'han aconseguit polsos de nom\xc3\xa9s 1,2\xc2\xb710\xe2\x81\xbb\xc2\xb9\xe2\x81\xb4 segons, \xc3\xbatils per a estudiar fen\xc3\xb2mens f\xc3\xadsics de durada molt curta. La pulsaci\xc3\xb3 es realitza mitjan\xc3\xa7ant llum de tubs de xen\xc3\xb3, llums d'arc o llums de vapor met\xc3\xa0l\xc2\xb7lic. L'altra manera de produir l'emissi\xc3\xb3 l\xc3\xa0ser \xc3\xa9s de forma cont\xc3\xadnua, a trav\xc3\xa9s de llums hal\xc3\xb2gens o d'alta pressi\xc3\xb3 de mercuri._NEWLINE_Els l\xc3\xa0sers d'estat s\xc3\xb2lid proporcionen les emissions de major energia. La gamma de freq\xc3\xbc\xc3\xa8ncies s'ha ampliat des de l'infraroig (IR) fins a l'ultraviolat (UV) al multiplicar la freq\xc3\xbc\xc3\xa8ncia original del l\xc3\xa0ser amb cristalls de dihidrogenfosfat de potassi, i s'han obtingut longituds d'ona encara m\xc3\xa9s curtes, corresponents a raigs X, focalitzant el feix d'un l\xc3\xa0ser sobre blancs d'itri.\n_START_SECTION_\nAvantatges i inconvenients\n_START_PARAGRAPH_\nMalgrat que s'hagin utilitzat els l\xc3\xa0sers tant en estat s\xc3\xb2lid com en fase l\xc3\xadquida o de vapor, el m\xc3\xa9s utilitzat han sigut les dissolucions l\xc3\xadquides, ja que aquest medi actiu tenia una elevada qualitat \xc3\xb2ptica i permetia el seu refredament a trav\xc3\xa9s d'un sistema de flux. No obstant aix\xc3\xb2, l'\xc3\xbas de dissolucions l\xc3\xadquides en els l\xc3\xa0sers presenta inconvenients, relacionat principalment amb les seves dimensions i toxicitat, dif\xc3\xadcil tractament i eliminaci\xc3\xb3 de les dissolucions l\xc3\xadquides un cop utilitzades. A m\xc3\xa9s, la circulaci\xc3\xb3 cont\xc3\xadnua dels l\xc3\xadquids requereixen l'\xc3\xbas de bombes i un disseny de c\xc3\xa8l\xc2\xb7lules complexes, que fa que, juntament amb la mida i cost d'aquests sistemes, el seu \xc3\xbas sigui restringit f\xc3\xb3ra del laboratori._NEWLINE_Per tant, el l\xc3\xa0ser d'estat s\xc3\xb2lid, on les mol\xc3\xa8cules s'incorporen a matrius s\xc3\xb2lides, \xc3\xa9s una alternativa als l\xc3\xa0sers d'estat l\xc3\xadquid, amb avantatges tant tecnol\xc3\xb2giques com econ\xc3\xb2miques, com s\xc3\xb3n la compactitat, facilitat d'operaci\xc3\xb3 i manteniment, abs\xc3\xa8ncia de dissolucions t\xc3\xb2xiques i inflamables i eliminaci\xc3\xb3 dels problemes produ\xc3\xafts per les fluctuacions i evaporaci\xc3\xb3 dels dissolvents._NEWLINE_La utilitzaci\xc3\xb3 pr\xc3\xa0ctica dels l\xc3\xa0sers d'estat s\xc3\xb2lid ha estat frenada per la r\xc3\xa0pida degradaci\xc3\xb3 que experimenten les mol\xc3\xa8cules incorporades a matrius s\xc3\xb2lides, de manera que l'energia emesa pel l\xc3\xa0ser disminueix r\xc3\xa0pidament amb el nombre de polsos emesos i en els primers models la seva emissi\xc3\xb3 s'extingia completament despr\xc3\xa9s d'uns pocs centenars de polsos. No va ser fins a la d\xc3\xa8cada de 1990 que el desenvolupament de nous materials com a medi actiu, amb major resist\xc3\xa8ncia al dany per radiaci\xc3\xb3 i l'aparici\xc3\xb3 de nous colorants m\xc3\xa9s eficients i estables, van permetre arribar a avan\xc3\xa7os significatius pr\xc3\xa0ctics."